นายกรัฐมนตรี ขอบคุณทุกภาคส่วนร่วมจัดพระราชพิธีบรมราชาภิเษก ขอทุกคนจดจำช่วงเวลาแห่งความสุข
นายกรัฐมนตรี ขอบคุณทุกภาคส่วนร่วมจัดพระราชพิธีบรมราชาภิเษก ขอทุกคนจดจำช่วงเวลาแห่งความสุข และร่วมกันสร้างความสามัคคีให้ประเทศชาติมีความสงบเรียบร้อยตลอดไป        พลเอกประยุทธ์ จันทร์โอชานายกรัฐมนตรี กล่าวว่า ขณะนี้พระราชพิธีบรมราชาภิเษก พ.ศ. 2562 ได้เสร็จสิ้น ด้วยความเรียบร้อย ซึ่งต้องขอขอบคุณทุกคนทุกภาคส่วนที่เกี่ยวข้อง ไม่ว่าจะเป็นภาครัฐ ภาคเอกชน จิตอาสา ภาคประชาชนทั่วประเทศที่ได้ออกมาร่วมแสดงความจงรักภักดี รับเสด็จพระบาทสมเด็จพระเจ้าอยู่หัว ซึ่งเป็นการแสดงให้เห็นว่าทุกคนยังคงมีความรักความสามัคคี และยึดมั่นในสถาบันหลัก คือชาติ ศาสนา และพระมหากษัตริย์อย่างแน่นแฟ้น จึงขอให้คนไทยทุกคนได้ภาคภูมิใจ เพราะพระราชพิธีบรมราชาภิเษกนั้นไม่มีที่ใดในโลก โดยสิ่งเหล่านี้คือ จารีต วัฒนธรรม ประเพณีของคนไทย ที่มีมาแต่โบราณ พระราชพิธีครั้งนี้จึงถือเป็นประวัติศาสตร์ครั้งสำคัญครั้งหนึ่งในชีวิตของทุกคน        นายกรัฐมนตรีกล่าวว่าหลังจากนี้ ทุกคนจะต้องตั้งใจทำงานถวายแด่พระบาทสมเด็จพระเจ้าอยู่หัว และพระบรมวงศานุวงศ์ทุกพระองค์ ซึ่งในส่วนของรัฐบาลก็จะมีการดำเนินการต่างๆ ต่อไปตามขั้นตอน       นายกรัฐมนตรีกล่าวว่า ในช่วงเวลาขณะนี้เป็นบรรยากาศของความสงบเรียบร้อย ความมีมิตรไมตรีต่อกันในสังคม จึงขออย่าให้ทุกคนลืมความสุขในช่วงเวลาที่ผ่านมานี้ เพราะเชื่อว่าทุกคนอยากให้ความสุขเช่นนี้คงอยู่ตลอดไป